als_Latn dik_Latn sag_Latn
Tregtarë të tregut te ish-Uzina Dinamo kanë protestuar sërish sot përpara Parlamentit, duke kërkuar anulimin e vendimit për mbylljen e këtij tregu, lëshuar nga prefekti i Tiranës. Tregtarët nuk pranojnë të zhvendosen në tregun e ndërtuar pranë autostradës në Kashar, dhe shprehen të vendosur për të vijuar protestat deri në anulimin e vendimit të prefektit për mbylljen e tregut.
Me pankarta në duar, tregtarët kërkuan pezullimin e vendimit të prefektit Sadi Vorpsi, ku sipas tyre, pas këtij vendimi fshihen interesa për truallin, sepse po kërkohet të ndërtohen pallate në zonën e tregut dhe nuk ka të bëjë me çështjen e higjienës.
“Të anulohet vendimi për mbylljen e tregut. Nuk tërhiqemi, do rrëzojmë vendimin e prefektit. Tregu i ish-Uzinës Dinamo i modernizuar.”- shprehen tregtarët.
Pak ditë më parë, tregtarët firmosën një peticion kundër mbylljes së tregut dhe zhvilluan protesta para Ministrisë së Bujqësisë dhe para Prefekturës, kundër vendimit të Task-Forcës së ngritur nga Prefektura dhe Bashkia e Tiranës, që vendosi të mbyllë tregun tek ish-Uzina Dinamo dhe në rrugën “Hamdi Pepa”, për shkak se nuk plotësonin kushtet e tregtimit dhe ato higjieno-sanitare.
Tregtarët kanë deklaruar se do të vijojnë protestat edhe në ditët në vijim, në mënyrë që të mos ekzekutohet vendimi për pezullimin e 386 subjekteve, ku sipas tyre, janë të punësuar 5 mijë persona, të cilët me këtë vendim po hidhen në rrugë të madhe.
als_Latn als_Latn als_Latn als_Latn als_Latn